Document ID: 31997D0223

ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Μαρτίου 1997 για την περάτωση της διαδικασίας αντιντάμπινγκ όσον αφορά τις εισαγωγές αμιγούς ακατέργαστου ψευδαργύρου καταγωγής Καζακστάν, Ουκρανίας και Ουζμπεκιστάν (97/223/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 9 και 23,
Κατόπιν διαβουλεύσεων με τη συμβουλευτική επιτροπή,
Εκτιμώντας τα εξής:
(1) Στις 9 Ιουνίου 1995, η Επιτροπή ανακοίνωσε, με σχετική δημοσίευση στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ όσον αφορά τις εισαγωγές αμιγούς ακατέργαστου ψευδαργύρου καταγωγής Καζακστάν, Ουκρανίας, Ουζμπεκιστάν, Πολωνίας και Ρωσίας και άρχισε έρευνα. Όσον αφορά την Πολωνία και τη Ρωσία, τα αποτελέσματα της συγκεκριμένης έρευνας παρατίθενται στον κανονισμό (ΕΚ) αριθ. 593/97 της Επιτροπής (4).
(2) Η έρευνα απέδειξε ότι οι εισαγωγές αμιγούς ακατέργαστου ψευδαργύρου καταγωγής Καζακστάν, Ουκρανίας και Ουζμπεκιστάν αντιπροσωπεύουν ποσοστό κατώτερο του κατώτατου αμελητέου επιπέδου που αναφέρεται στο άρθρο 9 παράγραφος 3 του κανονισμού (ΕΚ) αριθ. 384/96, εφόσον οι εισαγωγές από αυτές τις χώρες αντιπροσωπεύουν μερίδιο αγοράς κατώτερο του 1 %, αντίστοιχα, και κατώτερο του 3 % αθροιστικά της κοινοτικής κατανάλωσης. Συνεπώς, η ζημία που υπέστη ο κοινοτικός κλάδος παραγωγής ως αποτέλεσμα των εισαγωγών από το Καζακστάν, την Ουκρανία και το Ουζμπεκιστάν θεωρείται αμελητέα, και είναι σκόπιμο να περατωθεί η διαδικασία όσον αφορά τις εισαγωγές αμιγούς ακατέργαστου ψευδαργύρου καταγωγής των εν λόγω χωρών,
ΑΠΟΦΑΣΙΖΕΙ:
Άρθρο μόνο
Περατούται η διαδικασία όσον αφορά τις εισαγωγές αμιγούς ακατέργαστου ψευδαργύρου καταγωγής Καζακστάν, Ουκρανίας και Ουζμπεκιστάν.
Βρυξέλλες, 25 Μαρτίου 1997.

Labels: 18
3
4
1